ກຸ່ມອາຊ່ຽນຫາທາງປັບປຸງ ການທ່ອງທ່ຽວໃນເຂດ ຂອງຕົນ
ກຸ່ມອາຊຽນກໍາລັງພົບປະກັນ ທີ່ກຸງພະນົມເປັນ ຫາທາງປັບປຸງການທ່ອງທ່ຽວໃຫ້ ດີຂຶ້ນ.
ບັນດາເຈົ້າໜ້າທີ່ດ້ານການທ່ອງທ່ຽວຂອງກຸ່ມອາຊຽນກໍາລັງ ພົບປະກັນຢູ່ທີ່ກຸງພະນົມເປັນນະຄອນຫລວງຂອງກໍາປູເຈຍ ເພື່ອທໍາການໂອ້ລົມສົນທະນາກັນກ່ຽວກັບວ່າຈະເຮັດວິທີໃດດີ ຈຶ່ງຈະໃຫ້ຂົງເຂດດັ່ງກ່າວກາຍ ເປັນຈຸດໝາຍປາຍທາງລະດັບໂລກແຫ່ງນຶ່ງສໍາລັບພວກນັກທ່ອງທ່ຽວພາຍໃນປີ 2015 ນັ້ນ ນາຍົກລັດຖະມຸນຕີກໍາປູເຈຍ ທ່ານຮຸນແຊນ ກ່າວໃນວັນອັງຄານວານນີ້ວ່າຂົງເຂດເອເຊຍ ຕາເວັນອອກສຽງໃຕ້ມີຄວາມສາມາດບົ່ມຊ້ອນທີ່ຈະກາຍເປັນຈຸດໝາຍປາຍທາງ ທີ່ມີການ ແຂ່ງຂັນກັນສູງນັ້ນ ໂດຍອິງຕາມຄວາມຫລາກຫລາຍຂອງໂບຮານວັດຖຸທາງດ້ານວັດທະນະ ທໍາ ແລະອັນທີ່ທ່ານເອີ້ນວ່າ ແຫລ່ງຊັບພະຍາກອນທໍາມະຊາດຢ່າງມາກມາຍນັ້ນ ທ່ານຮຸນ ແຊນ ກ່າວເຊ່ນນີ້ຕໍ່ກອງປະຊຸມວ່າດ້ວຍການທ່ອງທ່ຽວກຸ່ມອາຊຽນ ຊຶ່ງໄດ້ໄຂຂຶ້ນໃນວັນເສົາ ຜ່ານມານີ້ ແລະຈະດໍາເນີນໄປຈົນຮອດວັນສຸກສັບປະດານີ້ ທ່ານຮຸນແຊນ ກ່າວວ່າ ທ່ານຫວັງວ່າກອງປະຊຸມນີ້ຈະສົ່ງເສີມພວກອຸດສາຫະກໍາທີ່ພົວພັນ ກັບການທ່ອງທ່ຽວ ໂດຍມີວັດຖຸປະສົງແນໃສ່ເສີມຂະຫຍາຍການພັດທະນາດ້ານເສດຖະກິດ ແລະລົດຜ່ອນຄວາມທຸກຈົນລົງໃນປະເທດຂອງທ່ານແລະໃນແຫ່ງອື່ນໆອີກຢູ່ໃນຂົງເຂດ ພວກທີ່ມາຮ່ວມກອງປະຊຸມນີ້ ແມ່ນຮວມທັງພວກເຈົ້າໜ້າທີ່ຝ່າຍທ່ອງທ່ຽວຈາກ 10 ປະ ເທດສະມາຊິກຂອງກຸ່ມອາຊຽນ ແລະພວກປະເທດພາຄີ ຢູ່ໃນຂົງເຂດຈາກຈີນ ຍີ່ປຸ່ນ ເກົາ ຫລີໃຕ້ ອິນເດຍ ແລະຣັດເຊຍ ພວກຜູ້ຊື້ແລະຜູ້ຂາຍຈໍານວນຫລາຍຮ້ອຍບໍລິສັດຈາກວົງ ການອຸດສາຫະກໍາ ການທ່ອງທ່ຽວນາໆຊາດ ກໍມາຮ່ວມໃນກອງປະຊຸມນີ້ເຊ່ນກັນ